Document ID: 32013R1362

KOMISSION TÄYTÄNTÖÖNPANOASETUS (EU) N:o 1362/2013,
annettu 11 päivänä joulukuuta 2013,
kypsentämättömän maustetun siipikarjanlihan aistinvaraisen testauksen menetelmistä sen luokittelemiseksi yhdistettyyn nimikkeistöön
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Asetuksen (ETY) N:o 2658/87 liitteessä olevan yhdistetyn nimikkeistön 2 ryhmän 6 lisähuomautuksen a alakohdassa määritellään ”kypsentämätön maustettu liha” kypsentämättömäksi lihaksi, ”joka on maustettu joko lihan syvyyssuunnassa tai tuotteen koko pinnalta mausteella, joka on nähtävissä paljaalla silmällä tai selvästi havaittavissa maistamalla”.
(2)
Jotta varmistettaisiin, että tulliviranomaiset voivat noudattaa tavaroiden luokittelussa yhdenmukaista lähestymistapaa, on tarpeen vahvistaa menetelmät sen määrittämiseksi, onko kypsentämätön siipikarjanliha maustettu yhdistetyn nimikkeistön 2 ryhmän 6 lisähuomautuksen a alakohdan mukaisesti vai ei.
(3)
Varmistettaessa, onko kypsentämätön siipikarjanliha maustettu vai ei, olisi Euroopan tullilaboratorioiden ryhmittymän tekemien tutkimusten perusteella käytettävä menetelmää, jossa tehdään ensin silmämääräinen tarkastus ja sen jälkeen näytteen makutesti.
(4)
Näytteen makutesti olisi tehtävä vain, jos silmämääräinen tarkastus ei johda ratkaiseviin tuloksiin.
(5)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Menetelmät, joilla määritetään yhdistettyyn nimikkeistöön luokittelua varten, onko kypsentämätön siipikarjanliha maustettu vai ei, vahvistetaan liitteessä.
2 artikla
1. Siipikarjanlihan silmämääräinen tarkastus tehdään liitteessä olevassa I osassa vahvistetulla menetelmällä ja siinä vahvistetuin edellytyksin.
Silmämääräisen tarkastuksen tavoitteena on varmentaa, onko siipikarjanliha maustettu koko pinnalta ja onko mauste nähtävissä paljaalla silmällä.
2. Siipikarjanlihan makutesti tehdään liitteessä olevassa II osassa vahvistetulla menetelmällä ja siinä vahvistetuin edellytyksin.
Makutesti tehdään ainoastaan, jos silmämääräisen tarkastuksen tulosten perusteella ei voida varmentaa, että näyte on maustettu koko pinnalta ja että mauste on nähtävissä paljaalla silmällä.
Makutestin tavoitteena on varmentaa, onko siipikarjanliha maustettu syvyyssuunnassa tai koko pinnalta ja onko mauste selvästi havaittavissa maistamalla.
Makutestin valmistelut voidaan suorittaa ainoastaan tiloissa, jotka täyttävät liitteessä olevan II osan 2 kohdassa vahvistetut varusteita koskevat vähimmäisvaatimukset.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä joulukuuta 2013.

Labels: 7
0
3
17